సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
Jaipur Pink Panthersని చిత్తుగా ఓడించేసిన తెలుగు టైటాన్స్
తాజా సీజన్‌లో చివరిగా ఆడిన ఐదు మ్యాచ్‌ల్లో కనీసం ఒక్క మ్యాచ్‌లో కూడా విజయం సాధించలేకపోయిన తెలుగు టైటాన్స్.. శుక్రవారం రాత్రి జైపూర్‌పై ఏకంగా 20 పాయింట్ల తేడాతో గెలుపొందింది.
Samayam Telugu | Updated:
Sep 27, 2019, 10:52PM IST
హైలైట్స్
జైపూర్ గడ్డపై ఆఖరి మ్యాచ్‌లో జైపూర్‌ని ఓడించిన తెలుగు టైటాన్స్
జట్టుని మరోసారి ముందుండి నడిపించిన సిద్ధార్థ దేశాయ్
డిఫెన్స్‌లో తేలిపోయిన జైపూర్ పింక్ పాంథర్స్
తెలుగు టైటాన్స్ పాయింట్ల పట్టికలో మార్పుల్లేవ్
ప్రొ కబడ్డీ లీగ్ ఏడో సీజన్‌ ప్లేఆఫ్ రేసులో నిలవాలని ఆశిస్తున్న తెలుగు టైటాన్స్ తొలిసారి సాధికారిక విజయాన్ని అందుకుంది. జైపూర్ వేదికగా శుక్రవారం రాత్రి జైపూర్ పింక్ పాంథర్స్‌తో జరిగిన మ్యాచ్‌లో రైడ్, డిఫెన్స్‌లో సమష్టిగా రాణించిన తెలుగు టైటాన్స్ 51-31 తేడాతో అలవోకగా గెలుపొందింది. జైపూర్ గడ్డపై ఇదే ఆఖరి మ్యాచ్‌.
మ్యాచ్‌లో 19 సార్లు రైడ్‌కి వెళ్లిన తెలుగు టైటాన్స్ స్టార్ రైడర్ సిద్ధార్థ దేశాయ్ ఏకంగా 22 పాయింట్లు సాధించాడు. అతనికి డిఫెన్స్ నుంచి మంచి సహకారం లభించడంతో మ్యాచ్ ఆఖరి వరకూ తెలుగు టైటాన్స్‌ ఆధిపత్యం కనబర్చింది. టోర్నీ ఆరంభం నుంచి సిద్ధార్థ దేశాయ్ ఇదే తరహాలో ఆటతీరు కనబరుస్తున్నా.. డిఫెన్స్ నుంచి మాత్రం సహకారం లభించలేదు. కానీ.. ఈరోజు మ్యాచ్‌లో సమష్టిగా తెలుగు టైటాన్స్ రాణించింది.
జైపూర్ పింక్ పాంథర్స్ జట్టులో సీనియర్ రైడర్ దీపక్ హుడా 12 పాయింట్లతో రాణించాడు. కానీ.. అతిగా అతనిపై ఆధారపడిన జైపూర్.. ఒత్తిడికి గురై వరుసగా పాయింట్లు సమర్పించుకుంది. డిఫెన్స్‌లోనూ ఆ జట్టు తేలిపోవడంతో సొంతగడ్డపై ఆఖరి మ్యాచ్‌లోనూ పరాభవం తప్పలేదు.
టోర్నీలో 18వ మ్యాచ్‌ ఆడిన తెలుగు టైటాన్స్ ఐదో విజయాన్ని అందుకున్నా.. పాయింట్ల పట్టికలో మాత్రం స్థానం మారలేదు. 39 పాయింట్లతో టైటాన్స్ 11వ స్థానంలోనే నిలవగా.. 20వ మ్యాచ్ ఆడిన జైపూర్ 10వ ఓటమితో పట్టికలో ఏడో స్థానంలో నిలిచింది. మరో మ్యాచ్‌లో యు ముంబాపై 35-33 తేడాతో బెంగళూరు బుల్స్ విజయాన్ని అందుకుంది.